Ран Босилек
Хитрец и готвач

chitanka.info

Един хитрец живеел над една гостилница. Той сядал до отворения прозорец, ядял хляб и лапал па̀рите, що излизали от готварницата. Хвалел се пред всички люде:

— Аз се гощавам с всички ястия и не плащам нито пара.

Като чул това, готвачът рекъл да се пошегува с хитреца. Той се явил един ден пред него и му представил сметка за яденето, което получавал от прозореца. Хитрецът прегледал сметката. Извадил от кесията си пари, преброил ги, подал ги на готвача и рекъл:

— Провери парите! Толкова ли са, колкото искаш?

Готвачът преброил парите и рекъл:

— Точно толкова, колкото ми дължиш.

— Дай да ги проверя и аз — казал хитрецът, взел парите, скрил ги пак в кесията си.

Готвачът му казал:

— Хей, какво правиш? Защо си прибираш парите? Нали ще ми платиш яденето?

— Какво искаш повече? За па̀рите, които идеха до прозореца, аз ти платих, като погледна парите.

Засмял се готвачът и рекъл:

— Умно ми отговори, приятелю. Яж си хлебеца, лапай си па̀риците от гозбите и бъди весел и здрав!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.